Hipnose vir fliekgangers by filmfeesHipnotiseur Fredrik Praesto voor die gehoor by die Göteborg-filmfees (30 Januarie 2022) (Foto: Valeriia Altereva/Göteborg Film Festival/AFP) Die grootste filmfees in Skandinawië wou ŉ ekstra dimensie by die fliekervaring voeg en het 20 minute van hipnose voor die flieks ingestel. “Ons het ŉ hipnose-fliek bygevoeg om te eksperimenteer met die ervaring om ŉ fliek te kyk,” sê Jonas Holmberg, direkteur van die Göteborg-filmfees in die suidweste van Swede. Die eerste eksperimentele sessie het Sondagaand plaasgevind met slegs ŉ paar fliekgangers weens Covid-19-beperkings. In plaas van lokprente, het die hipnotiseur Fredrik Praesto ŉ sessie op die gehoor uitgevoer, net voor Land of Dreams deur die regisseur Shirin Neshat vertoon is. Praesto het voor ŉ groot hipnose-spiraal gaan staan en met ŉ paar oefeninge begin, soos om die gehoor te vra om hul hande bymekaar te bring asof dit magnete is, en hul oë toe te maak. Ná 20 sekondes afgetel is, het die gehoor hul oë oopgemaak en die fliek het begin. Ná die rolverdeling is ŉ paar sekondes weer afgetel sodat die gehoor se hipnose gebreek kon word. Die kykers sê die sensasies strek van ŉ toestand van bedwelming tot baie goeie konsentrasie. “Mens raak ontslae van al die geraas en wat ook al jou aandag kan aftrek en met die klank kan mens regtig die fliek ervaar,” sê Jonna Blumborg, ŉ jong vrywilliger wat ook in die gehoor was. “Ek het probeer om al die dinge te doen wat hy vir ons gesê het, soos om die tekstuur van die materiaal te voel, mens se vel, hare en so aan, en dit was makliker om op die omgewing te fokus, want die omgewing was in algehele donkerte, dit was net die ligte skerm,” sê haar vriendin Louise Nilsson. Nóg ŉ fliekganger, Fredrik Sandsten, meen “dit was ŉ lekker toestand”. Die Göteborg-filmfees bied graag ongewone ervarings aan sy gehore. Verlede jaar is ŉ rits flieks aan slegs een persoon gewys wat op ŉ afgeleë eiland in ŉ ligtoring gebly het. ŉ Verpleegster, wat uitgeput was weens haar werk tydens die pandemie, is gekies as die kyker.